title: Microsoft Word 03 Kishlok xujaligida buxalteriya xisobi va solikka tortish \ - bet 169
text: ♦
  Tekinga olingan taqdirda - huquqlar berilganligi to‘g‘risidagi shartnoma, qabul qilib olish
  dalolatnomasi va baholash dalolatnomasi;
  ♦ Nomoddiy aktivni muassislar tomonidan korxonaning ustav fondiga ularning ulushi tarzida
  yoki aktsiyalarning haqini to‘lash hisobiga kiritilganida - ta’sis hujjatlari, qabul qilib olish
  dalolatnomasi va baholash dalolatnomasi.
  Tegishli shartnomalar asosida korxona mutaxassislari va chetdan jalb etilgan mutaxassislar
  kuchi bilan barpo etilgan nomoddiy aktivlar ob’ektlari 0830-«Nomoddiy aktivlarni sotib olish»
  hisobvarag‘ining krediti bilan korrespondentsiyada 0410-0490-hisobvaraqlar debeti bo‘yicha
  haqiqiy tannarxiga qarab nomoddiy aktivlar sifatida kirim qilinadi.
  Boshqa korxona va shaxslardan sotib olingan nomoddiy aktivlar 0830-«Nomoddiy
  aktivlarni sotib olish» hisobvarag‘ining krediti bilan korrespondentsiyada 0410-0490-
  hisobvaraqlar debeti bo‘yicha kirim qilinadi.
  Misol. «Bobur» hissadorlik jamiyati 2001 yil sentyabr oyida qiymati 500000 so‘mlik
  dasturiy ta’minotni o‘zga tashkilotdan sotib oldi va uni balansga qabul qilib oldi. Ushbu
  muomalaga hisobda quyidagicha provodka beriladi:
  ♦ Nomoddiy aktiv xarid qilindi:
  D-t 0830-«Nomoddiy aktivlarni sotib olish» - 500000 so‘m
  K-t 6990-«Boshqa majburiyatlar» - 500000 so‘m.
  ♦ Nomoddiy aktiv balansga qabul qilindi:
  D-t 0430-«Dasturiy ta’minot» - 500000 so‘m
  K-t 0830-«Nomoddiy aktivlarni sotib olish» -500000 so‘m.
  Boshqa korxona yoki jismoniy shaxslardan tekinga, shuningdek, hukumat organlarining
  subsidiyasi sifatida olingan nomoddiy aktivlar 8530-«Tekinga olingan mol-mulk» hisobvarag‘i
  bilan korrespondentsiyada 0410-0490-hisobvaraqlar debeti bo‘yicha kirim qilingan sanada ekspert
  yo‘li bilan, bozor qiymati bo‘yicha belgilangan bahoda aks ettiriladi.
  Ta’sischilar ustav fondiga ulush sifatida kiritgan yoki aktsiyalar haqini to‘lash hisobiga
  bergan nomoddiy aktivlarni kirim qilish 4610-«Muassislarning ustav sarmoyasiga ulushlar
  bo‘yicha qarzlari» hisobvarag‘i krediti hamda 0410-0490-hisobvaraqlar debetida aks ettiriladi.